कथा का महत्व केवल लिखित रूप में नहीं वार्ता के रूप में भी बना हुआ है। वार्ता को प्रभावशाली बनाने के लिए, अच्छे वक्ता, विषय वस्तु के बीच में छोटी छोटी कथाओं का प्रयोग आज भी किया करते हैं। बड़े हो या बच्चे, पुरुष हो या नारी कथा सभी को प्रिय है। पंचतन्त्र की कहानियों ने जो इतिहास रचा उससे सभी परिचित हैं। कक्षा में रोचक कथाओं का प्रयोग करने वाला शिक्षक आज भी लोकप्रिय होता है। कथा विचार संप्रेषित करने का एक सषक्त माध्यम है। जैसे पात्र में रख कर किसी तरल का संवहन भी आसान हो जाता है उसी प्रकार कथा के माध्यम से किसी विचार को प्रभावी रूप में संप्रेषित किया जा सकता है। कथा के माध्यम से जब धर्म का संप्रेषण होता है तो वह धार्मिक कथा होती है। जब कथा का कंकाल विज्ञान का बना होता है तो वह विज्ञान कथा होती है।